ታላቁ የኢትዮጵያ ህዳሴ ግድብ ግንባታ እየተፋጠነ ነው …አቶ አለማየሁ ተገኑ
¬-ታላቁ የኢትዮጵያ ህዳሴ ግድብ ግንባታ እየተፋጠነ መሆኑን የኢፌዴሪ ውሃ መስኖና ኢነርጂ ሚኒስትር አቶ አለማየሁ ተገኑ ተናገሩ።ግድቡን አስመልክቶ ሰሞኑን ግብጻውያን ከፍተኛ ባለስልጣናት ግድቡ የፋይናንስና የቴክኒክ ችግር አጋጥሞታል ስለዚህ በእቅዱ መሰረት አይከናወንም ማለታቸው ከእውነት የራቀና ፈጠራ ነው ብለዋል ሚኒስትሩ። የአገሪቱ የህዳሴ ህልውና የሚረጋገጥበት በመሆኑም ለአፍታ እንኳን በፋይናንስም ሆነ በቴክኒክ ችግር ግንባታው እንደማይቆምም ነው የገለፁት።የምክረ ሀሳቡን ከሚከታተለው የአለም አቀፉ የባለሙያዎች ቡድን ጎን ለጎን ተጨማሪ አለምአቀፍ የባለሙያዎች ቡድን በድጋሚ እንዲቋቋም በግብፅ በኩል የተነሳው ሀሳብ ግን ፈፅሞ ተቀባይነት እንደማይኖረው ሚንስትሩ አረጋግጠዋል።የግድቡ ግንባታ በታሰበለት ፍጥነት እየተጓዘ እንደመሆኑ መጠን በእቅዱ መሰረት ይጠናቀቃል ብለዋል አቶ አለማየሁ። መንግስት አስተማማኝ የፋይናንስ አቅም ላይ የሚገኝ ከመሆኑም በላይ ለግንባታው በቂ የቴክኒክ አቅም በመፈጠሩ ግድቡ በተያዘለተ ጊዜ ይጠናቀቃል ያለው ደግሞ ፤ የታላቁ ህዳሴ ግድብ ግንባታ ህዝባዊ ተሳትፎ አስተባበሪ ምክር ቤት ነው። የምክር ቤቱ ምክትል ዳይሬክተር አቶ ዛዲግ አብርሃ እንደተናገሩትም ግድቡ ቀድሞ ይፈጃል የተባለው 80 ቢሊዮን ብር ከስራ ተቋራጩ ጋር በተደረገ ውይይት ወጪው በ5 ቢሊዮን ብር እንዲቀንስ ተደርጓል። ከኢትዮጵያ ህዝብም በቦንድ ግዢና በስጦታ 5 ነጥብ 7 ቢሊዮን ብር መሰብሰቡን ነው አቶ ዛዲግ ያነሱት። በአሁኑ ወቅትም መንግስት የሚገኝበት የፋይናንስ አቋም ከፍተኛ በመሆኑም ግድቡን ለማጠናቀቅ ምንም አይነት ችግር እንደሌለ አስታውቀዋል። ከውጭ እየገቡ ያሉት ለግድቡ ግንባታ ወሳኝ የሆኑ ማሽኖችም የቴክኒክ አቅምን በማጎልበታቸው ግድቡ በተያዘለት ቀነ ገድብ ለማጠናቀቅ ያስችላል ብለዋል። ታላቁ የኢትዮጵያ ህዳሴ ግድብ ግንባታ ባሁኑ ወቅት ከ30 በመቶ በላይ ተጠናቋል። (ኤፍ.ቢ.ሲ)